En misforståelse betød at indsatsleder kørte en stor omvej på vej til brand.

Torsdag klokken 21.46 fik Beredskabscenter Aalborg alarm om et brændende fritidsskur omkring Hals og Egense. Der var imidlertid uklarhed om hvorvidt branden var nord eller syd for fjorden. - Det viser sig, at anmelderen bor syd for fjorden, men har set branden på den anden side. Det gør ikke så meget for brandfolkene selv, for der er det stationen i Mou, der er tættest på, men jeg bor selv nord for fjorden, så jeg kører noget en omvej for at komme frem, fortæller indsatsleder Bent Pedersen. Han måtte altså først under fjorden ved Aalborg og siden over den fra Egense til Hals inden han kom frem til det brændende skur på Sønderskovvej. - Det er sådan et fiskerskur, hvor du sidder og får varmen og måske en bajer efter du har været ude og sætte garn, fortæller indsatslederen og kommer ind på årsagen til branden. - Ejeren havde været dernede om eftermiddagen og havde haft gang i brændeovnen, så det er en ret sandsynlig årsag til branden, siger indsatslederen.